再和賈仲武遊狼山
作者：劉弇
朝代：宋

paragraphs: 尋春古原頭，林梢過朝霂。
狼山連東南，擅美此其獨。
摶鵬岌駭勢，潑黛森孤麓。
宜樵葉堆松，供茹萌抽竹。
區區介丘北，回視一何䠞。
渾疑杳靄中，爽氣每先蓄。
掬泉弄幽清，渴肺初欣沃。
噓雲出羽蓋，入鳥洞胸腹。
茫茫宇宙間，千里得寸目。
照髮射冷翠，襲裳來遠馥。
根株吐乾坤，要會控水陸。
高躋頂初絕，却轉道彌複。
楩楠間桐櫧，干霄非一木。
覃覃闢寶構，殿閣輝丹綠。
禪客稻餌珠，騷人楮留玉。
遊嫌後時追，賞貴前期卜。
睠彼市井徒，乾沒走丹轂。
老死不一到，動輟取攣束。
誰知吾輩遊，趣尚非搐縮。
拂衣便成往，握手不嫌黷。
句外氣爭豪，禪中機鬭速。
無爲苦役役，坐自絆馳足。
紛紛簿領間，與物商直曲。
會須擺紅塵，更著輕鞭逐。